b'\n_START_ARTICLE_\nJuan Jos\xc3\xa9 Torres Gonz\xc3\xa1lez\n_START_PARAGRAPH_\nJuan Jos\xc3\xa9 Torres Gonz\xc3\xa1lez (5. maaliskuuta 1920 Sacaba, Bolivia \xe2\x80\x93 2. hein\xc3\xa4kuuta 1976 San Andr\xc3\xa9s de Giles, Argentiina) oli bolivialainen kenraali, joka toimi Bolivian presidenttin\xc3\xa4 ja sotilasdiktaattorina vuosina 1970\xe2\x80\x931971. Vaikka latinalaisen Amerikan sotilasjohtajat olivat usein oikeistolaisia, Torresin hallinto oli selv\xc3\xa4sti vasemmistolainen._NEWLINE_Torres syntyi k\xc3\xb6yh\xc3\xa4\xc3\xa4n perheeseen, mutta kohosi kenraaliksi asti. H\xc3\xa4nest\xc3\xa4 tuli sotilasdiktaattori Alfredo Ovandon apuri ja armeijan komentaja Ovandon noustua valtaan syyskuussa 1969. Presidentti Ovando pakeni 6. lokakuuta 1970 vasemmistolaisten kenraalien vallankaappausta ulkomaiseen l\xc3\xa4hetyst\xc3\xb6\xc3\xb6n. Vasemmistolaiset asettuivat Torresin taakse, josta tuli presidentti seuraavana p\xc3\xa4iv\xc3\xa4n\xc3\xa4._NEWLINE_Torres pyrki luomaan sosialistisen valtion. H\xc3\xa4n salli ammattiliitot ja kokosi vallankumouksellisen kongressin, kansankokouksen (Asamblea Popular), jossa my\xc3\xb6s liitot olivat edustettuina. H\xc3\xa4n salli my\xc3\xb6s trotskilaisen ammattiyhdistysjohtaja Juan Lech\xc3\xadnin palata Central Obrera Bolivianan johtoon. Torresilla oli mestitsijuuret ja h\xc3\xa4nt\xc3\xa4 pidettiin kansan miehen\xc3\xa4, mik\xc3\xa4 teki h\xc3\xa4nest\xc3\xa4 suositun. Torresin nationalistinen politiikka tosin huolestutti Yhdysvaltoja. Richard Nixonin hallinnolla saattoi olla osansa h\xc3\xa4nen valtakautensa p\xc3\xa4\xc3\xa4ttymiseen._NEWLINE_Eversti Hugo Banzer yritti kaapata vallan 10. tammikuuta 1971, mutta ep\xc3\xa4onnistui ja p\xc3\xa4\xc3\xa4si pakenemaan. Banzer aloitti 18. elokuuta kapinan Santa Cruzissa ja marssi seuraavana p\xc3\xa4iv\xc3\xa4n\xc3\xa4 p\xc3\xa4\xc3\xa4kaupunkiin La Paziin, jolloin Torres pakeni Argentiinaan. Luultavasti Argentiinassa valtaan nousseen Jorge Videlan hallitsemat kuolemanpartiot salamurhasivat Torresin Buenos Airesin l\xc3\xa4hell\xc3\xa4 hein\xc3\xa4kuussa 1976. Torresin kuolema oli osa Operaatio C\xc3\xb3ndoria. Oppositio syytti t\xc3\xa4st\xc3\xa4 Banzerin tiedustelupalvelua.'